د رای اچونې مرکزونه سهار ۷بجې پرانیستل کېږي او ۳ بجې تړل کېږي-کمېسیون
د ټاکنو خپلواک کمیسیون چارواکي وايي، ټاکل شوې سبا د شنبې په ورځ به سهار اوه بجې د رایې اچونې مرکزونه پرانیستل شي او درې بجې به وتړل شي.
افغانستان کې انتخابات پیل شول. دا ویدیو وګورئ: د ټاکنو خپلواک کمیسیون رئیسې میرمن هوا عالم نورستانۍ یو خبرې کنفرانس ته وویل، چې ۴۴۵ مرکزونه به بند وي، او وايي، چې تړل شوو مرکزونو څخه به د رایو هیڅ پایلې ترلاسه نشي. میرمن نورستانۍ وویل:"د انتخاباتو پروسې د شفافیت لپاره له بایومټریک دستګاو څخه استفاده کېږي، او دغه ستګاوې، د درغلیو د مخنیوي لپاره چمتو شوي دي." د افغانستان د ټاکنو کمېسیون د مسؤلینو د معلوماتو له‌مخې د ټاکنیز بهیر له پای ته رسېدو ۴۸ ساعته وروسته به د رای ورکوونکو شمېر اعلان شي. دغه کمېسیون همدارنګه له ټولو اړخونو وغوښتل چې د ټاکنو پروسې په اړه له وړاندوینو څخه ډډه وکړي. ټاکل شوې د افغانستان ولسمشریزې ټاکنې سبا د میزان میاشتې پر اومه پیل شي. په دغو ټاکنو کې پنځلس نوماندان پخپل منځ کې سیالي کوي. تر دې مخکې د افغانستان د ټاکنو کمېسیون د دارالانشاء مشر حبیب الرحمن ننګ هم وویل، چې له تخنیکي اړخه د راتلونکو ولسمشریزو ټاکنو د تر سره کېدو لپاره پوره چمتووالی نیول شوی دی. د افغانستان امنیتي ارګانونو هم د یادو ټاکنو د ښه تر سره کېدو په هدف د امنیتي تدابیر, ډاډ ورکوي او زیاتوي، چې د ټاکنو د امنیت لپاره ۱۰۰زره امنیتي سرتېري ګمارل شوي دي. دا په داسې حال کې ده چې تېره ورځ د امریکا د بهرنیو چارو وزیر مایک پمپیو له ولسمشر غني سره ټلیفوني خبرو کې د شفافو ټاکنو پر تر سره کېدو ټینګار کړی و.